גאורגיוס השני (ביוונית: Γεώργιος B΄ Βασιλεὺς τῶν Ἑλλήνων, מילולית: גאורגיוס השני מלך ההלנים, כונה "יורגיו"; 19 ביולי 1890 - 1 באפריל 1947) היה מלך יוון. גאורגיוס השני שלט ביוון בין 1922 ל-1924 ושוב בין 1935 ל-1947. תקופות מלכותו של גאורגיוס היו עשירות באירועים. בין היתר מלך גאורגיוס בזמן המשטר המכונה "משטר ה-4 באוגוסט" בו שלט ביוון שלטון פשיסטי בראשות הרודן יואניס מטאקסס, ובזמן מלחמת איטליה–יוון, הכיבוש הגרמני ומלחמת האזרחים שלאחריו.